คลังพิลึกสั่ง4แบงก์ลดดอกหนี้ดี
คลังสั่งแบงก์รัฐส่งหนังสือถึงลูกหนี้ดีทุกรายแจ้งธนาคารจะลดดอกเบี้ยให้เหลือ 3% ถ้าไม่ตอบกลับว่าไม่ยอม ก็จะลดดอกเบี้ยอัตโนมัติ
27 ส.ค. 2555

คลังสั่งแบงก์รัฐส่งหนังสือถึงลูกหนี้ดีทุกรายแจ้งธนาคารจะลดดอกเบี้ยให้เหลือ 3% ถ้าไม่ตอบกลับว่าไม่ยอม ก็จะลดดอกเบี้ยอัตโนมัติ
นายวิรุฬ เตชะไพบูลย์ รมช.คลัง กล่าวว่า ได้สั่งการให้ธนาคารของรัฐ 4 แห่ง คือ ธนาคารเพื่อการเกษตรและสหกรณ์การเกษตร (ธ.ก.ส.) ธนาคารออมสิน ธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) และธนาคารอิสลามแห่งประเทศไทย ให้ทำหนังสือถึงลูกหนี้ทุกรายที่อยู่ในข่ายได้พักหนี้ โดยถือว่าไม่ผิดกฎหมาย
ทั้งนี้ ไม่ว่าลูกหนี้ที่ยื่นเข้าโครงการพักหนี้หรือไม่ จะได้สิทธินี้ โดยหนังสือที่แจ้งลูกหนี้ก็ให้ตอบกลับมา หากรายใดแสดงความจำนงไม่เข้าโครงการก็ให้ส่งหนังสือตอบมา หากไม่ตอบจดหมายกลับถือว่ามีความประสงค์จะเข้าโครงการ ซึ่งการดำเนินการนี้จะทำให้ลูกหนี้ดีอีกจำนวนมากได้ลดดอกเบี้ย
“หลังจากที่ส่งหนังสือไปถึงลูกหนี้ หากลูกหนี้ไม่ส่งหนังสือกลับมาธนาคารจะถือว่ายอมให้ลดดอกเบี้ยให้ 3% แต่หากไม่ต้องการให้แบงก์ลดดอกเบี้ยให้ก็ต้องแจ้งตอบกลับมาว่าไม่ต้องการลดดอกเบี้ย เหตุผลที่ทำสวนทางเช่นนี้เพราะกลัวว่าหากต้องให้ลูกหนี้ตอบหนังสือกลับมาถึงจะได้ลดดอกเบี้ยให้จะยุ่งยากและลูกหนี้ไม่ยอมส่งมา” รมช.คลัง กล่าว
นายวิรุฬ กล่าวว่า สำหรับโครงการพักหนี้ดีไม่เกิน 5 แสนบาท ที่ปิดรับทะเบียนตั้งแต่วันที่ 20 ส.ค.ที่ผ่านมา ทางธนาคารยังสามารถปรับโครงสร้างหนี้ได้ตามปกติของธนาคาร หากลูกหนี้เข้ามาติดต่อขอปรับโครงสร้างหนี้ ธนาคารสามารถลดดอกเบี้ยให้ 3% ได้ โดยไม่ต้องไปยึดติดว่าปิดรับลงทะเบียนจะพักหนี้ให้ไม่ได้ รวมถึงลูกหนี้ของ ธ.ก.ส. ที่ลงทะเบียนแล้วไม่จำนงเข้าโครงการพักหนี้ ก็สามารถเปลี่ยนใจมาติดต่อพักหนี้ลดดอกเบี้ยได้
สำหรับโครงการพักหนี้ดี 5 แสนบาท หลังจากเปิดลงทะเบียนจนถึงวันสุดท้าย วันที่ 20 ส.ค.ที่ผ่านมา ลูกหนี้ของ ธ.ก.ส.ที่มีสิทธิเข้าโครงการ 2.76 ล้านคน มูลหนี้ 3.22 แสนล้านบาท มีผู้มาลงทะเบียน 2.75 ล้านราย เป็นมูลหนี้ 3.11 แสนล้านบาท ประสงค์พักหนี้ลดดอกเบี้ย 2 ล้านราย 2.39 แสนล้านบาท ไม่ประสงค์พักหนี้ 3.07 แสนคน มูลหนี้ 3.16 หมื่นล้านบาท
ขณะที่ธนาคารออมสิน มีลูกหนี้ที่อยู่ในข่าย 3.8 แสนราย มาลงทะเบียนเพียง 1 แสนล้านบาท ซึ่งเป็นปัญหาที่รัฐบาลต้องการให้ลูกหนี้ทั้งหมดเข้าโครงการพักหนี้ลดดอกเบี้ย โดยก่อนหน้านี้นายกิตติรัตน์ ณ ระนอง รองนายกรัฐมนตรีและ รมว.คลัง ได้สั่งการธนาคารรัฐลดดอกเบี้ยให้ลูกหนี้โดยอัตโนมัติ แต่ไม่มีธนาคารใดกล้าทำเพราะกลัวผิดกฎหมาย และเกินกว่ากรอบที่คณะรัฐมนตรีเห็นชอบไว้ก่อนหน้านี้
นายธัชพล กาญจนกูล รองผู้อำนวยการ และรักษาการผู้อำนวยการ ธนาคารออมสิน กล่าวว่า ธนาคารจะทำหนังสือแจ้งให้ลูกหนี้ดีทราบตามนโยบาย พร้อมทั้งให้เจ้าหน้าที่ของธนาคารเดินไปหาลูกหนี้เพื่อให้เกิดความรวดเร็ว